Update: 1:49PM E DAU vakamatata tu na kena i talanoa ni tuleita sa i koya na gaunisala era a muria na vuda mai na muaira ni noda vanua ka yaco ki Verata.
Na gaunisala oqo e cere ka sega ni dua na uciwai e takosova ka lako curuma mai na veidraki eso e tunumaka koto na Yasayasa Vakara, loma ni vanua ka yacoi sara ki na Tokalau.
Ni muri e na siga e laurai nira dau muria na lewnivanua vakabibi e na colo ni noda vanua e na veidewayaki e Savatu, Navatusila, Magodro kei na Nausori Highland.
Ia, e na bogi era dau tukuna vakaitikotiko e na loma ni colo ni oqori e na nodra sala na yalo.
E na dua na veitalanoa e na kei Inoke Tagicakibau na D.O. e liu e Nadarivatu taudonuya na gauna e a se veiqaravi voli kina mai loma ni colo e kaya ni ratou a vakadinadinataka kei iratou na lewe ni nona matavuvale n inodra gaunisala na sala na tuleita.
Oqori e baleta ni dabe sara toka ga na vale nei D.O. e na dela ni tuleita.
Au da vakarogoca tu na i talanoa era dau talanoataka tu e ke na lewe ni koro o Nadala kei Lewa kei na nopda dau vakila na nodra maliwai keda tu na yalo, a kaya o koya vei au kei na dua na wekana o Aisea Nailago.
E vale kau, ka vaka tu na i taratara ni vale ni gauna ni koloni ka tubu wavokiti koya tu na veivuni paini balavu, ka rawa ni dau vakavurea na rere e na bogi nida vakila e dua e tucake tu e na kedra maliwa e na vanua buto.
Kaya o koya ni ratou a donumaka e na dua na yakavi bogi e na nodratou a tiko taucoko vakamavuvale e loma ni vale.
Keitou a tiko taucoko e loma ni vale e na lena sa tadola mai na katuba levu. Sa tekivu me veitosoyaki nai dabedabe ka keitou sa mani tucake tu ga e na valenikuro ka vakasava toka mai.
E a waqa vinaka tu na cina ka keitou sega ni raica e dua. Ni oti ga e vica na miniti a tadola tale na katuba ka tasogo ka vaka ga e dua sa curu lesu tale ki tautuba.
A mai vakanomodi tale tu yani ka vaka ga e sega ni dua na ka e a yaco.
Ni oti na nona talanoataka vei ira na lewe ni koro era sa qai tukuna ki vua ni dabe tiko na vale oqori e na dela ni tuleita, na nodra sala na yalo.
Ia, e vakalailkaiga e cake e na loma ni veikau e dabe talega kina na tobu ni sisili nodra na Gone Turaga Bale o Ratu Sir Vanaaliali Sukuna
ka a dau saravi Tavua, Vatukouila kei na Yatu Yasawa. Ia, e na gauna oqo e sa vakataotaka tu na veivunikau lelevu era sa vakalatilati tu kina.
Kevaka e nodra sala na yalo na tuileita, ia, na cava era tara no kina na vale kei na tobu ni sisili?
E sala beka mera vakarurugui koto kina na yalo se na gagadcre me vakadinadinataki na dina nira bula voli e na keda maliwa na yalodra na vuda?
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn